Metylkvikksølv, den metylerte formen for kvikksølv, kan bioakkumuleres i akvatiske organismer og videre oppkonsentreres i næringskjeden gjennom biomagnifisering. Dette fører til at de høyeste konsentrasjonene av metylkvikksølv finnes i store rovfisk og marine rovpattedyr. Geografiske forhold kan også påvirke nivåene av metylkvikksølv i fisk. Eksempelvis er det målt høyere nivåer i fisk fra norske fjorder og kystområder sammenlignet med fisk som lever i åpent hav.